Document ID: 32014R1340

NEUVOSTON ASETUS (EU) N:o 1340/2014,
annettu 15 päivänä joulukuuta 2014,
tiettyjä maatalous- ja teollisuustuotteita koskevien unionin autonomisten tariffikiintiöiden avaamisesta ja hallinnoinnista annetun asetuksen (EU) N:o 1388/2013 muuttamisesta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,
ottaa huomioon Euroopan komission ehdotuksen,
sekä katsoo seuraavaa:
(1)
Jotta voitaisiin varmistaa sellaisten tiettyjen tavaroiden riittävä ja jatkuva saatavuus, joita ei tuoteta riittävästi unionissa, ja jotta vältettäisiin markkinahäiriöt, tietyille maatalous- ja teollisuustuotteille on neuvoston asetuksella (EU) N:o 1388/2013 (1) avattu autonomiset tariffikiintiöt. Näihin tariffikiintiöihin kuuluvia tuotteita voidaan tuoda unioniin alennetuin tullein tai tullitta. Edellä esitetyistä syistä on tarpeen avata 1 päivästä tammikuuta 2015 yhdeksälle lisätuotteelle asianmukaisen suuruiset tullittomat tariffikiintiöt.
(2)
Tietyissä tapauksissa nykyisiä unionin autonomisia tariffikiintiöitä olisi mukautettava. Kolmen tuotteen tavaran kuvausta on tarpeen muuttaa selkeyden vuoksi ja viimeisimmän tuotekehityksen huomioon ottamiseksi. Seitsemän muun tuotteen Taric-koodit olisi muutettava CN:ään ja luokitteluun tehtyjen muutosten vuoksi. Yhden muun tuotteen kiintiömäärää olisi korotettava unionin talouden toimijoiden edun vuoksi. Lisäksi olisi selkeyden vuoksi eriteltävä yksi kiintiökausi ja muutettava yksi järjestysnumero.
(3)
Yhden tuotteen unionin autonominen tariffikiintiö olisi lakkautettava 1 päivästä tammikuuta 2015 alkaen, koska sen jatkaminen tuon päivän jälkeen ei olisi unionin edun mukaista.
(4)
Tariffikiintiöitä olisi tarkasteltava uudelleen säännöllisesti ja mahdollisesti lakkautettava asianomaisen osapuolen pyynnöstä.
(5)
Koska asetuksen (EU) N:o 1388/2013 liitteeseen tehdään paljon muutoksia, tämä liite olisi selkeyden vuoksi korvattava.
(6)
Sen vuoksi asetus (EU) N:o 1388/2013 olisi muutettava tämän mukaisesti.
(7)
Koska joidenkin tässä asetuksessa säädettyjen tariffikiintiöiden muutosten olisi tultava sovellettaviksi 1 päivästä tammikuuta 2015 alkaen, tätä asetusta olisi sovellettava mainitusta päivästä ja sen olisi tultava voimaan päivänä, jona se julkaistaan Euroopan unionin virallisessa lehdessä,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 1388/2013 liite tämän asetuksen liitteellä.
2 artikla
Tämä asetus tulee voimaan päivänä, jona se on julkaistu Euroopan unionin virallisessa lehdessä.
Sitä sovelletaan 1 päivästä tammikuuta 2015.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä joulukuuta 2014.

Labels: 1
7
3
6
15